ოსლავანი

ოსლავანი () — ქალაქი ჩეხეთის რესპუბლიკის სამხრეთ მორავიის მხარეში. ოსლავანი ბრნო-ვენკოვის რაიონში მდებარეობს. ოსლავანის მუნიციპალიტეტში აგრეთვე ერთიანდება პადოხოვი.

გეოგრაფია
ოსლავანი ქალაქ ბრნოდან სამხრეთ-დასავლეთით, დაახლოებით 19 კილომეტრში მდებარეობს. მუნიციპალიტეტის ტერიტორიის უმეტესი ნაწილი ბოსკოვიცეს ღრმულშია გაშენებული, მისი დასავლეთ ნაწილი კი კრჟიჟანოვის მთებში და იევიშოვიცეს ზეგანზე მდებარეობს.

ისტორია
ოსლავანის ისტორიულ წყაროებში პირველად 1104 წელს არის მოხსენიებული. თავდაპირველად ის პატარა სოფელი იყო, სადაც მევენახეობა განვითარდა. XIII საუკუნეში სოფლის მიმდებარე ბორცვებზე სპილენძს და სხვა ლითონებს მოიპოვებდნენ. 

1225 წელს აქ მორავიაში პირველი ცისტერციანული მონასტერი დაარსდა. სოფელი ოსლავანი ამ მონასტრის საკუთრებაში იყო XVI საუკუნემდე. 1525 წელს ცისტერციანული მონასტერი გაუქმდა. ოსლავანი ალტანების ოჯახმა შეიძინა და მათ მონასტერი რენესანსის ეპოქის რეზიდენციად აღადგინეს.

1783–1973 წლებში ოსლავანის მიმდებარე ტერიტორიაზე შავ ქვანახშირს მოიპოვებდნენ, ის ამ პერიოდში სამთო მოპოვების ერთ-ერთი ცენტრი იყო რეგიონში. 

1913 წლიდან 1993 წლამდე ქალაქში ნახშირზე მომუშავე ელექტროსადგური ფუნქციონირებდა, მისი სიმძლავრე 115 მეგავატი იყო. 1912 წელს ოსლავანიში გაიყვანეს რკინიგზა, ხოლო 1964 წელს ის ქალაქად გამოცხადდა.

ღირსშესანიშნაობები
ოსლავანის ციხესიმაგრე დიდი რენესანსის სტილის ნაგებობაა, რომელსაც ლამაზი ეზო ამშვენებს.

ციხესიმაგრის ყოფილი გოტიკური ეკლესია ამჟამად საკონცერტო დარბაზის ფუნქციას ასრულებს. თვითონ ციხესიმაგრეში კი სამთო მოპოვებისა და ენერგეტიკის მუზეუმია განთავსებული.

დაძმობილებული ქალაქები
 ნოვაკი, სლოვაკეთი
 შკოიდიცი, გერმანია
 ვირი, ხორვატია

რესურსები ინტერნეტში

სქოლიო

კატეგორია:სამხრეთ მორავიის მხარის ქალაქები